als_Latn dik_Latn sag_Latn
BE: Tri ligjet, jo garanci për statusin (Burimi: Gazeta Shqip, www.gazeta-shqip.com)
BE – Miratimi i tri ligjeve të kërkuara nga Bashkimi Europian nga ana e Parlamentit shqiptar nuk konsiderohet si garant për sa i përket marrjes së statusit kandidat në fund të vitit. Burime diplomatike pranë Komisionit Europian, bënë të ditur për “Shqip” se miratimi i tri ligjeve është vetëm një hap përpara rrugës së marrjes së statusit, por ai nuk siguron në mënyrë automatike marrjen e statusit të vendit kandidat. Sipas tyre, zgjedhjet e 23 qershorit do të jenë elementi i cili do të vlerësojë aftësinë e klasës politike në vend në kuadër të angazhimeve të mëdha që vijnë si pasojë e këtij statusi të ri. Po kështu, elemente të rëndësishme në kuadër të marrjes së këtij statusi, vijojnë të mbeten kërkesat e aprovuara nga Këshilli i Ministrave të BE-së i përbërë nga përfaqësuesit më të lartë politikë të 27 vendeve anëtare. Këto prioritete lidhen me dokumentimin e provave konkrete në luftën kundër korrupsionit, krimit të organizuar dhe po kështu mirëfunksionimin e institucioneve të pavarura në Shqipëri. Në fund do të jenë përsëri vendet anëtare, të cilat do t’i japin përfundimisht përgjigje Shqipërisë në kuadër të kërkesës për këtë status. Ky vendimi duhet të vijë në mënyrë unanime, sepse mosaprovimi i ndonjërit nga vendet do të digjte shpresën e Shqipërisë për të marrë edhe këtë vit statusin.
Fule
Komisioneri për Zgjerim në Bashkimin Europian, Stefan Fule, ka përshëndetur miratimin e 3 ligjeve në Parlamentin shqiptar.
Nëpërmjet një mesazhi të shkurtër në faqen e tij në rrjetin social “Twitter”, Fyle shkruan se rëndësi ka tashmë për Shqipërinë, ruajtja e konsensusit ndërpartiak, me qëllim që të çohet përpara procesi i integrimit. “Mirëpres miratimin e 3 ligjeve në Parlament. Rëndësi ka tani ruajtja e konsensusit ndërpartiak, me qëllim që vendi të ecë në rrugën drejt Bashkimit Europian”, shkruan Fule.
Qëndrimi
Zyrtarët më të lartë të Bashkimit Europian, të cilët janë të lidhur në një mënyrë ose tjetër me procesin e zgjerimit të këtij unioni, janë unanimisht të mendimit se në këtë stad miratimi i vetëm tri ligjeve të mbetura nuk do të siguronte automatikisht statusin e vendit kandidat. Burime diplomatike nga BE bënë të ditur për “Shqip” se statusi mund të konsiderohej i marrë vetëm në momentin kur zgjedhjet e 23 qershorit do të cilësoheshin si të lira dhe të ndershme dhe nga ana tjetër Shqipëria do të tregonte vullnet të prekshëm në luftën kundër korrupsionit dhe krimit të organizuar. Ky qëndrim duket se ka ardhur dhe si pasojë e zgjatjes në vite të procesit e marrjes së statusit të vendit kandidat dhe skepticizmit në rritje në radhët e BE-së në lidhje me aftësinë e Shqipërisë për të arritur bashkëpunimin politik në emër të integrimit.
Procedura
Pavarësisht faktit se Komisioni Europian mund të rekomandojë në muajin tetor marrjen e statusit të vendit kandidat për Shqipërinë, do të jenë ministrat e Jashtëm të vendeve anëtare të BE-së ato që do të vendosin nëse Shqipërisë do t’i jepet ky status. Këto vende, këtë vit do të jenë 28, nisur dhe nga fakti se të drejtën për t’u përfaqësuar në këshill do e ketë këtë vit dhe Kroacia. Ky vendim duhet të merret me unanimitet nga vendet anëtare në mënyrë që Shqipërisë t’i hapet rruga drejt statusit.
SHBA
“Ambasada e SHBA-së mirëpret miratimin konsensual nga Parlamenti të legjislacionit të rekomanduar nga Bashkimi Europian. Nxisim Parlamentin dhe qeverinë e ardhshme t’i përkushtohen përmbushjes së përparësive të mbetura dhe reformave të tjera të nevojshme nëpërmjet konsensusit dhe bashkëpunimit me qëllim që të fitojnë një opinion pozitiv nga Bashkimi Europian”.
31.05.2013
Burimi: Gazeta Shqip
als_Latn als_Latn als_Latn als_Latn als_Latn als_Latn als_Latn pol_Latn als_Latn als_Latn als_Latn unk als_Latn